정조 20년 · 목
刑曹啓言中部私奴駿福來告其同生弟朴成仁與洞內人金亨遂相詰被打致死云屍親父朴仲顯初檢之招曰成仁言飮酒於淸橋酒家所謂金亨遂及其他諸人追後同入酒家以飮酒先後之不次忽起鬧端諸人喝責曰兩班飮酒之前敢先飮酒乎仍執六兩箭亂打而勢弱之致不能抵當抽身逃避亨遂追後出來互相戰鬪年幼氣弱遍身傷破遂至致命依例檢驗則亨遂初檢之招以爲閑良李哥及中人崔哥呼渠同往於淸橋酒家將欲沽飮有一着戰笠軍服者先坐酒所曰吾先飮酒云渠則只爲參禮李哥崔哥默無一言着戰笠漢飮酒而起立于柱隅怒辱諸人李哥曰汝不過砲乎常漢何敢凌辱兩班覓把崔哥之六兩箭亂打故渠極力挽止扶送李崔兩人去已稍遠之後着戰笠者不勝其憤突入渠處曰汝乃交結兩班符同打人云云而敺迫於溝壑之中無數亂打渠新經重病不能抵當屛伏受打之際有一營門軍士名不知何許人擔曳渠運置於渠家外廳上云干犯李周龜會推之招以爲渠與金亨遂至於淸橋酒家前買飮酒盃與其射伴崔龍乾居前先入渠則隨後入門先有軍裝人在坐向渠等作人事金崔兩人如例答之渠則獨不應答則厥漢生怒詬辱直前足踢將有被打之慮故借取龍乾所持箭竹握其鐵鏃將欲揮打之際龍乾扶執箭竹以兩班失體之意多般挽解故果與龍乾卽爲還歸翌日逢着亨遂之兄亨遇於路次則以爲昨日吾弟被打於朴成仁處羞辱大段欲呈捕廳雪恥君是兩班如有連臂之路則爲我出力懲治云答以此等事吾不欲干涉圖囑翌日逢見亨遂則其言內初九日酒家罷歸後成仁追遂突人堅執衣袖故欲爲脫身多數蹴踢緊握其項領則喉音喘急終不放手恐有致斃之慮不得已先自捨却故作退伏之狀以爲解脫之計矣反爲厥漢所打以此觀之亨遂踢成仁之狀可以推知渠若有一毫所犯則成仁被打之後鬪閧根因固必當詳傳於其父而只擧亨遂名字初不歸怨於渠卽此一款可知初不犯手檢前逃躱事則伊日鬪傷旣爲躬往看證株連勢固難免以兩班之子篤老侍下荷校往來於門前實爲羞悶姑以目前之計暫避於檢騐之時往留坡州地而自現次來到弘濟院逢著捕校直爲就囚云矣此獄元獄非李周龜卽金亨遂也以跡則周龜雖似較緊以情則亨遂實爲加重當初屍親之發告也單擧亨遂之行兇如使成仁致命果由於周龜則於周龜有何顧惜而不爲指告使其父復讎乎觀於屍帳初無箭打斜長之痕只有足踢圍圓之傷則周龜之箭打可知初不成傷而足踢實犯自歸於亨遂渠雖欲發明其如眞贓之自綻何哉到今諸供歸一端緖畢露則亨遂之爲此獄元犯更無可疑金亨遂則更加嚴刑期於得情李周龜則渠以班族追逐雜類會飮酒肆已極可駭而因渠起鬧致此殺變先犯下手旣有明證檢前逃躱跡又可疑雖因足踢之脫空幸免正犯之目而干犯之律渠焉敢逭乎以次律嚴勘檢狀事體本自嚴重而傷處定執尤係審愼痕損之貼裏者雖或始微終著今此屍帳中缺盆骨傷處初不懸錄者殊涉疏忽獄事之不得以奴證主自是法意而周龜婢子處發問其情節有違格例請檢律及刑吏自臣曹科治當該初檢官南部都事金鋼推考警責敎以如許獄理前所未聞設使死者之言眞箇捨甲取乙其言不足爲據拳踢交加未知死在誰手他獄尙然況此獄之兩班中人常漢雜羅之案乎諸般疑端竝姑捨是以六兩箭猛打十許次痕損狼藉於屍帳者所謂兩班李周龜也如金亨遂者決知爲附庸病弱之說納溝之云卿等縱欲皆歸於粧撰之科而周龜執器仗亨遂張空拳兼以兩班閑良狹勢跳踉器仗使用與否姑無論指使者周龜也則籍使器仗在於亨遂之手主其謀倡其言熙指氣使傍若無人非周龜而何大凡殺獄之執定正犯器仗次之指使爲重橫看竪看惟有周龜一人當爲正犯卿等以何意見必拔周龜於當律其所論列多見有遁辭之歸平允之義周如是乎此非抑强扶弱而有是敎也不易之獄理決不可一任卿等之厮壞卿等爲先從重推考以礪議讞不審者之失以指使之誰某欲定正犯則周龜烏可逭而又欲細加秤度求生必死則所謂指使亦不分明無論周龜亨遂及詞連之崔龍乾麤悖所致輕重如彼相混則首從何以區別乎首從莫別之案勢將屬之傳疑之臼周龜則減死限已身勿限年定配亨遂則嚴刑一次放送其餘在囚諸人待新判堂出仕開坐分等酌決初檢狀違式之檢官推考事依啓聞施行又啓言永同縣殺獄罪人朴秀榮獄事墟市醉酗橫當他人之鬪背後肆詬不堪常漢之辱其乘憤突鬪下手猛毒勢所必至初則指使貴永曳出之不足末乃挺身相搏必欲甘心而後已執䯻對立旣難用其手勢則擧足仰踢自爾當着於腹部秀榮雖百計粧撰安敢爲掉脫之計乎各別嚴訊期於服取木川縣殺獄罪人李命得獄事渾身上下遍是血肉之慘兩面仰合無非致命之傷蓋其假官令而先施治盜之惡刑立私威而要爲賺錢之奇貨哀彼瑣尾孱氓一身孤危之中忽逢非理橫强之變認賊認贓惟令是從畢竟脇肋之傷猶屬餘事顖門之坼卽地結果苟究情犯命得之一番償命猶不足以少泄死者切骨刻膚之冤而乃以求生之奸計仍執誣人之前說敢以三得歸之賊黨其情節尤萬萬兇校請捧輸款俾卽償命敎以木川李命得之徑斃失刑非細至於永同朴秀榮渠之手犯不可歸之於聽渠指使之貴永嚴刑究問以渠所瞹昧之別般眞贓而若或語塞各別考察期於取服償命俾殺人之律得以明正事嚴飭道臣又啓言安州殺獄罪人崔天杓事痕損極其緊重詞證亦甚明確酒債荷索橫挑醉漢之狂憤頭䯻先執徑奮凶身之殺手栲栳杖橫築之實全不諱秘小腹下刺痛之狀說得襯切而形證旣係必死致命不逾三日則崔天杓之斷以償命更無可疑雖以死中求生之心援引許崔等兩漢欲爲疑眩之計命山將死之鳴林女對質之招不啻昭白則鐵案已成玉石自分渠雖百舌焉敢爲推誘之計哉天杓依前訊推期於取服檢狀取招何等審愼而屍親林召史初檢時以命山被等後往督酒債於天杓家之意納招覆檢時以昏窒不省不得出入爲言前後所供如是相左宜其到底窮詰期於歸一而檢狀題語推官論列初不槪及其違端揆以獄體終涉疏漏請當該道臣及初次同推官竝推考警責江東縣殺獄罪人崔宗旭獄事稧穀準捧惡心先萠醉氣逞忿毒手遽加第先兄後次第棒稚之交加拳敺足踢不顧性命之撞着畢竟頭皮坼裂猶屬餘事腎部痕損卽成實因而看證諸人之招皆以狼鬪毒踢歸之於宗旭則宗旭之爲此獄元犯斷無他疑乃以彼醉我醉不省不知等語漫漶爲說有若戲劇者然而一直抵賴者尤極凶獰請更加嚴訊期於取服熙川郡殺獄罪人趙得星獄事頭面皆破血肉狼藉其下手之憯毒不可但以痕損言且況死者童年窮乞天下之至無告者也而釁起簟食毒手遽加當下致命則情理之冤酷用意之凶暴自有殺變以來所未見所未聞厄已迫頭之答面里賂遺之跡眞贓自綻節節難掩初則推諉於金尙有末乃以僵死砧家之說粧撰發明不卽承款者尤見其萬萬凶獰此若不致法則彼乞臾之切冤至痛終無以少泄請更加嚴訊期於取服永柔縣殺獄罪人崔世雄獄事蓋其門前攘田舊有爭端場畔拔桑今成釁隙曰姪曰叔親誼都虧是父是子同惡相濟狼鬪毒打至於礪石之荷擬其光景之危怖不言可知盧姥南巫費力挽解始乃却立則其憤亦可少息而又復闖取木耒不意緊擲終至於一下而論其情犯極爲凶獰渠雖以救父二字爲死中救生之計而隣女立證只見德興之執䯻不見俊乞之犯手則其所爲說都歸粧撰況不計器仗乘憤毒打之說亦旣自其口出則償命之律無容更議請嚴訊取服安州牧殺獄罪人李光西獄事臂膝受傷雖非要害而脊背間踢痕乃是眞贓假托譏捕之名越他境而無忌强執疑似之迹害平民而不顧噫彼病盲老孱之女卽天下無罪無告之民忍以凶强之手肆加虐毒之刑者已萬萬殘酷而欲其兩臂之緊縛自致背脊之猛踢乘快肆氣不計人命之死生勢所必至若論以先有殺心則渠必不服若謂之本具殺手則實爲著題況責人生疏渠自替行之說兩證明言用索縛臂以足加背之狀一辭自服光西之斷以償命更無可疑請嚴訊取服獄案多誤書處至於崔世雄獄案屍親禹召史招中夫字誤以父字書之尤係不察請當該道臣推考警責敎以安州李光西之徑斃其爲失刑與木川李命得無異其餘四案更令新道伯親執詳覈十分無疑則置之錄啓秩中一分可疑則具由狀聞事分付又啓言西部罪人孫景海踢殺梁斗機事初檢官西部都事鄭文綏牒呈以爲依例檢騐則景海之招以爲渠以陽德之民貿得一駄西草入京接旅舍主人朴哥家與致死人梁哥有顏面分飯相喫今三月二十日朝飯時方受食床梁哥乘醉入房內踏破火罏曰吾飮酒仍爲對飯而坐故如前分飯之後梁哥以爲腹中潰亂叫痛不已仍至殞命而雖死杖下此外無他可遠之辭云干連朴福伊之招以爲斗機乘醉起鬧俄於房中擧火爐羃之孫哥孫哥出坐川邊洗其灰垢而言曰不有分飯之情困辱至此吾將告官雪恥云斗機追出相詰至於此境云矣斗機居在京師歸稱中路其視景海不啻如奴隸而特以飢窮所迫哺啜餘飯嘗懷羞辱之心觸犯醉怒憤心斗起自致爐火之捉擲彼以平日救恤之情自處以恩人今忽白眼相視自不禁足尖之騰上當着於腎子要害卽地致命則償死之律焉敢掉脫乎請各別嚴訊期於取服敎以陽德人孫景海之踢殺梁斗機情節詞連干證諸供不啻明的成獄償命獄官之說似然而完決於半日之內其所究理安知妥當殺獄所以償死其難其愼不容一毫泛忽則名以完決悤忙如許設令犯人無足顧惜折獄之體寧或乃爾該堂才已勘罪干連各人等令新判堂與諸堂待朝開坐分等勘律正犯愚迷孫景海則各別嚴刑斯速取服以聞檢狀何等至嚴格例不可破壞初檢供招中有雖死杖下之語然則初檢時用刑杖乎如不用杖自歸剩語由前由後罪必居一而卿等之無一言詰之難之何也當該檢官西部都事鄭文綏令該府拿問處之